Þrátt fyrir að áætlað sé að sæskjaldbökur hafi lifað í höfum jarðar í um 110 milljón ár er æxlun þeirra nokkuð viðkvæmt ferli . Hlýnandi lofslag hefur þegar orðið til þess að á ákveðnum svæðum heimsins er mikill meirihluti sæskjaldbaka sem klekjast úr eggjum kvenkyns . Haldi þróunin áfram gæti það þýtt að í ekki svo fjarlægri framtíðinni klekist eingöngu kvendýr úr eggjum sæskjaldbaka . Kyn ákvarðað út frá hitastigi Æxlun sæskjaldbaka er um margt ólík því sem þekkist hjá spendýrum . Í hreiðrum þar sem hitastigið er um 29°C verður hlutfall kven - og karldýra nokkuð jafnt . Þegar hitastigið fer undir 27.7°C verður útkoman sú að aðeins karlkyns skjaldbökur klekjast úr eggjunum . Þessu er öfugt farið þegar hitastigið hækkar . Fari hitastigið í sandinum sem umlykur eggin yfir 31°C klekjast eingöngu kvenkyns skjaldbökur úr eggjunum . Fjórar rannsóknir segja svipaða sögu Meðalhitastig á jörðinni fer hratt hækkandi og síðastliðin fimm ár hefur hvert hitametið á fætur öðru verið slegið . Þessar breytingar á loftslagi jarðar hafa þegar farið að hafa áhrif á æxlun sæskjaldbaka . Á undanförnum árum hafa vísindamenn tekið eftir því að hlutfall kynja í hreiðrum skjaldbaka hefur á sumum svæðum heimsins breyst töluvert . Rannsókn frá árinu 2018 sagði til að mynda frá sláandi skekkju í kynjahlutföllum sæskjaldbaka af tegundinni Chelonia mydas á norðurströnd eyjunnar Raine Island út frá ströndum Ástralíu . Á norðurströnd eyjunnar reyndust 99% unga sem klöktust úr eggjum vera kvenkyns . Á suðurströnd eyjunnar , þar sem hitastigið var lægra , var sagan önnur , þar voru 69% skjalbakanna sem klöktust út kvenkyns . Rannsóknir á öðrum svæðum heimsins segja svipaða sögu . Árið 2015 var birt grein um stöðu sæskjaldbaka í San Diego Bay í Kaliforníu . Sagt var frá nýrri aðferð til að greina kyn í sæskjalbökum sem ekki hafa náð kynþroska . 69 skjaldbökur af tegundinni Chelonia mydas voru kyngreindar og reyndist hlutfall kvendýra vera 78% . Önnur rannsókn frá árinu 2018 sem framkvæmd var í Flórídafylki Bandaríkjanna sýndi fram á að skjaldbökur sem klöktust úr eggjum við strendur Boca Raton væru í það minnsta 90% kvenkyns . Slæmu fréttunum líkur ekki þar . Rannsókn frá Exeter háskóla sem birt var fyrr á árinu staðfestir að sömu sögu er að segja á enn einu svæðinu . Sú rannsókn fór fram á stofni skjaldbaka af tegundinni Caretta caretta á Grænhöfðaeyjum . Þar reyndist hlutfall afkvæma vera 84% kvenkyns . Engin karldýr eftir fáeina áratugi ? Þrátt fyrir að halla taki á karlkyns skjaldbökur á ýmsum svæðum heimsins er ekki víst að það kunni að skapa vandamál , í það minnsta ekki fyrst um sinn . Að því gefnu að kvenkyns skjaldbökur nái með auðveldum hætti að finna karldýr til að frjóvga egg sín er sá möguleiki jafnvel fyrir hendi að sæskjaldbökum gæti fjölgað tímabundið . Þar að auki geta sæskjaldbökur orðið allt að 100 ára og því enn nokkuð í það að karlkynið deyi algjörlega út . Haldi þróunin aftur á móti áfram á sömu braut gætu einhverjir stofnar lent í vandræðum þegar fram líða stundir . Hvað stofninn við Grænhöfðaeyjar varðar telur rannsóknarhópurinn að karlkyns skjaldbökur gætu hreinlega hætt að klekjast út á aðeins tveimur eða þremur áratugum . Erfitt að leysa vandann Þó svo að inngrip mannfólks verði seint talin besta leiðin til að viðhalda stofnum villtra dýra leita vísindamenn leiða til að grípa inn í af illri nauðsyn . Ýmsar aðferðir hafa reynst áhrifaríkar til að jafna kynjahlutföll í hreiðrum . Þar má nefna að grafa upp egg og færa þau á skuggsælli svæði á ströndinni , vökva hreiðrin og skipta eggjunum upp í fleiri en eitt hreiður til þess að koma í veg fyrir að þau hiti hvert annað . Nýklaktir skjalbökuungar eru einnig auðveld bráð fyrir rándýr og eru hreiður á ákveðnum svæðum vöktuð . Þegar skjalbökurnar skríða upp úr hreiðrunum er þeim síðan fylgt til sjávar til að auka líkurnar á því að þær lifi af . Aðrar tegundir gætu upplifað svipaðan vanda Svo vill til að sæskjaldbökur eru , á mörgum svæðum heimsins , dýrahópur sem fylgst er náið með . Kvendýrin koma ávallt að verpa eggjum sínum á sömu strönd og þær klöktust sjálfar út og er því nokkuð auðvelt að fylgjast með æxlun einstakra stofna . Að auki eru sæskjaldbökur almennt talin nokkuð heillandi tegund af almenningi og sækjast margir í að fylgjast með og jafnvel aðstoða nýklakta skjaldbökuunga við komast heila á húfi úr hreiðri sínu til sjávar . Sæskjaldbökur eru þó langt því frá einu dýrin sem hlýnandi loftslag kemur til með að hafa áhrif á í framtíðinni . Þær eru aftur á móti einn fárra dýrahópa sem nýtur verndar frá mannfólkinu . Aðrar tegundir skriðdýra , til dæmis krókódílar og sumar eðlutegundir , hafa svipað kynákvörðunarferli þó við þekkjum að svo stöddu ekki jafn vel hvort eða hvernig hlýnandi lofslag kemur til með að hafa áhrif á þær . Greinin birtist fyrst í prentuðu eintaki og á vefsíðu Stundarinnar .